CELEX: 32017D0943
Language: fi
Date: 2017-05-18 00:00:00
Title: Neuvoston täytäntöönpanopäätös (EU) 2017/943, annettu 18 päivänä toukokuuta 2017, ajoneuvorekisteritietoja koskevasta automaattisesta tietojenvaihdosta Maltassa, Kyproksessa ja Virossa sekä päätösten 2014/731/EU, 2014/743/EU ja 2014/744/EU korvaamisesta

2.6.2017   
            
            
               FI
            
            
               Euroopan unionin virallinen lehti
            
            
               L 142/84
            
         NEUVOSTON TÄYTÄNTÖÖNPANOPÄÄTÖS (EU) 2017/943,
   annettu 18 päivänä toukokuuta 2017,
   ajoneuvorekisteritietoja koskevasta automaattisesta tietojenvaihdosta Maltassa, Kyproksessa ja Virossa sekä päätösten 2014/731/EU, 2014/743/EU ja 2014/744/EU korvaamisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon rajatylittävän yhteistyön tehostamisesta erityisesti terrorismin ja rajatylittävän rikollisuuden torjumiseksi 23 päivänä kesäkuuta 2008 tehdyn neuvoston päätöksen 2008/615/YOS (1) ja erityisesti sen 33 artiklan,
   ottaa huomioon Euroopan parlamentin lausunnon (2),
   sekä katsoo seuraavaa:
   
               (1)
            
            
               Päätöksen 2008/615/YOS 25 artiklan 2 kohdan mukaisesti kyseisessä päätöksessä tarkoitettu henkilötietojen toimittaminen voidaan aloittaa vasta, kun kyseisen päätöksen 6 luvussa säädetyt tietosuojaa koskevat yleiset säännökset on pantu täytäntöön tietojen toimittamiseen osallistuvien jäsenvaltioiden lainsäädännössä.
            
         
               (2)
            
            
               Neuvoston päätöksen 2008/616/YOS (3) 20 artiklassa säädetään, että johdanto-osan 1 kappaleessa tarkoitetun edellytyksen täyttyminen päätöksen 2008/615/YOS 2 luvun mukaisen automaattisen tietojenvaihdon osalta on varmistettava kyselyyn, arviointikäyntiin ja pilottikokeiluun perustuvan arviointiraportin pohjalta.
            
         
               (3)
            
            
               Neuvostolle on esitetty arviointiraportit, joissa on yhteenvedot ajoneuvorekisteritietoja koskeneiden kyselyn, arviointikäynnin ja pilottikokeilun tuloksista Maltan, Kyproksen ja Viron osalta.
            
         
               (4)
            
            
               Hyväksyessään neuvoston päätöksen 2014/731/EU (4) neuvosto totesi, että Malta on pannut täysimääräisesti täytäntöön päätöksen 2008/615/YOS 6 luvun tietosuojaa koskevat yleiset säännökset, ja sillä on oikeus vastaanottaa ja toimittaa henkilötietoja kyseisen päätöksen 12 artiklan mukaisesti 9 päivästä lokakuuta 2014 alkaen, lisäksi neuvosto totesi, että arviointiraportti hyväksyttiin päätöksen 2008/615/YOS 25 artiklan 2 kohdan mukaisesti.
            
         
               (5)
            
            
               Hyväksyessään neuvoston päätöksen 2014/743/EU (5) neuvosto totesi, että Kypros on pannut täysimääräisesti täytäntöön päätöksen 2008/615/YOS 6 luvun tietosuojaa koskevat yleiset säännökset, ja sillä on oikeus vastaanottaa ja toimittaa henkilötietoja kyseisen päätöksen 12 artiklan mukaisesti 21 päivästä lokakuuta 2014 alkaen, lisäksi neuvosto totesi, että arviointiraportti hyväksyttiin päätöksen 2008/615/YOS 25 artiklan 2 kohdan mukaisesti.
            
         
               (6)
            
            
               Hyväksyessään neuvoston päätöksen 2014/744/EU (6) neuvosto totesi, että Viro on pannut täysimääräisesti täytäntöön päätöksen 2008/615/YOS 6 luvun tietosuojaa koskevat yleiset säännökset, ja sillä on oikeus vastaanottaa ja toimittaa henkilötietoja kyseisen päätöksen 12 artiklan mukaisesti 21 päivästä lokakuuta 2014 alkaen, lisäksi neuvosto totesi, että arviointiraportti hyväksyttiin päätöksen 2008/615/YOS 25 artiklan 2 kohdan mukaisesti.
            
         
               (7)
            
            
               Tällä päätöksellä korvataan päätökset 2014/731/EU, 2014/743/EU ja 2014/744/EU, jotka Euroopan unionin tuomioistuin (jäljempänä ’tuomioistuin’) kumosi yhdistetyissä asioissa C–14/15 ja C–116/15 22 päivänä syyskuuta 2016 antamallaan tuomiolla. Tuomiossaan tuomioistuin piti päätösten 2014/731/EU, 2014/743/EU ja 2014/744/EU vaikutukset voimassa ne korvaavien uusien toimien voimaantuloon asti. Siksi päätösten 2014/731/EU, 2014/743/EU ja 2014/744/EU vaikutukset lakkaavat tämän päätöksen voimaantulopäivästä.
            
         
               (8)
            
            
               Päätöksen 2008/615/YOS 12 artiklan mukaisen henkilötietojen vastaanottamisen ja toimittamisen jatkuvuuden varmistamiseksi tämän päätöksen voimaantulo ei saisi vaikuttaa jäsenvaltioiden päätösten 2014/731/EU, 2014/743/EU ja 2014/744/EU nojalla suorittaman automaattisen tietojenvaihdon pätevyyteen. Jäsenvaltioiden, jotka vastaanottivat henkilötietoja päätösten 2014/731/EU, 2014/743/EU ja 2014/744/EU nojalla, olisi edelleen voitava jatkokäsitellä näitä tietoja kansallisella tasolla tai jäsenvaltioiden välillä päätöksen 2008/615/YOS 26 artiklassa vahvistettuja tarkoituksia varten.
            
         
               (9)
            
            
               Päätöksen 2008/615/YOS 33 artiklassa neuvostolle myönnetään täytäntöönpanovalta hyväksyä toimenpiteet, joita päätöksen täytäntöönpano edellyttää, erityisesti päätöksen mukaisen henkilötietojen vastaanottamisen ja toimittamisen osalta. Koska tällaisen täytäntöönpanovallan käyttöön ottamista koskevat edellytykset ovat täyttyneet ja koska menettelyä tältä osin on noudatettu, olisi annettava Maltaa, Kyprosta ja Viroa koskeva täytäntöönpanopäätös ajoneuvotietoja koskevasta automaattisesta tietojenvaihdosta kumottujen päätösten 2014/731/EU, 2014/743/EU ja 2014/744/EU korvaamiseksi ja päätöksen 2008/615/YOS 12 artiklan mukaisen henkilötietojen vastaanottamisen ja toimittamisen jatkamisen mahdollistamiseksi.
            
         
               (10)
            
            
               Päätös 2008/615/YOS sitoo Tanskaa, ja sen vuoksi Tanska osallistuu tämän, päätöksen 2008/615/YOS täytäntöönpanoa koskevan päätöksen hyväksymiseen ja soveltamiseen.
            
         
               (11)
            
            
               Päätös 2008/615/YOS sitoo Yhdistynyttä kuningaskuntaa ja Irlantia, ja sen vuoksi Yhdistynyt kuningaskunta ja Irlanti osallistuvat tämän, päätöksen 2008/615/YOS täytäntöönpanoa koskevan päätöksen hyväksymiseen ja soveltamiseen,
            
         ON HYVÄKSYNYT TÄMÄN PÄÄTÖKSEN:
   1 artikla
   Maltalla, Kyproksella ja Virolla on edelleen ajoneuvorekisteritietojen automaattisen haun toteuttamiseksi oikeus vastaanottaa ja toimittaa henkilötietoja päätöksen 2008/615/YOS 12 artiklan mukaisesti.
   2 artikla
   1.   Päätösten 2014/731/EU, 2014/743/EU ja 2014/744/EU vaikutukset lakkaavat tämän päätöksen voimaantulopäivästä tämän kuitenkaan vaikuttamatta jäsenvaltioiden kyseisten päätösten nojalla suorittaman automaattisen tietojenvaihdon pätevyyteen.
   2.   Jäsenvaltiot, jotka vastaanottivat henkilötietoja 1 kohdassa tarkoitettujen päätösten nojalla, voivat edelleen jatkokäsitellä näitä tietoja kansallisella tasolla tai jäsenvaltioiden välillä päätöksen 2008/615/YOS 26 artiklassa vahvistettuja tarkoituksia varten.
   3 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   Tätä päätöstä sovelletaan perussopimusten mukaisesti.
   
      Tehty Brysselissä 18 päivänä toukokuuta 2017.
      
         
            Neuvoston puolesta
         
         
            Puheenjohtaja
         
         C. ABELA
      
   
   
      (1)  EUVL L 210, 6.8.2008, s. 1.
   
      (2)  Lausunto annettu 5. huhtikuuta 2017 (ei vielä julkaistu virallisessa lehdessä).
   
      (3)  Neuvoston päätös 2008/616/YOS, tehty 23 päivänä kesäkuuta 2008, rajatylittävän yhteistyön tehostamisesta erityisesti terrorismin ja rajatylittävän rikollisuuden torjumiseksi tehdyn päätöksen 2008/615/YOS täytäntöönpanosta (EUVL L 210, 6.8.2008, s. 12).
   
      (4)  Neuvoston päätös 2014/731/EU, annettu 9 päivänä lokakuuta 2014, ajoneuvorekisteritietoja koskevan automaattisen tietojenvaihdon aloittamisesta Maltassa (EUVL L 302, 22.10.2014, s. 56).
   
      (5)  Neuvoston päätös 2014/743/EU, annettu 21 päivänä lokakuuta 2014, ajoneuvorekisteritietoja koskevan automaattisen tietojenvaihdon aloittamisesta Kyproksessa (EUVL L 308, 29.10.2014, s. 100).
   
      (6)  Neuvoston päätös 2014/744/EU, annettu 21 päivänä lokakuuta 2014, ajoneuvorekisteritietoja koskevan automaattisen tietojenvaihdon aloittamisesta Virossa (EUVL L 308, 29.10.2014, s. 102).